કોઈક કારણસર મારા પિતા એમની માતાથી અને નાના ભાઈથી અલગ થયા અને લખી આપ્યું કે મારો તમારી મિલકતમાં કોઈ ભાગ નથી. એક બાજુ ચિક્કાર છત જોઈ અને બીજી બાજુ પિતાના પગલાને કારણે અછત જોઈ. ખત્તરગલીમાં મોરારબાગની બાજુમાં કેશવલાલ લલ્લુભાઈનો માળો હતો અને એ માળામાં પહેલે માળે મારાં દાદી રહેતાં અને ત્રીજે માળે બે ઓરડીમાં અમારું કુટુંબ રહેતું. અમારું કુટુંબ એટલે મા-બાપ અને અમે ત્રણ ભાઈઓ. ત્રીજો ભાઈ લલિત હયાત નથી. મોટા ભાઈ અરવિંદ અને આશાભાભી સાથે અમારો મિત્રનો સંબંધ. અમે બંને ભાઈઓ પણ છીએ અને સાઢુભાઈઓ પણ છીએ.